1	Projektas

PRIENŲ RAJONO SAVIVALDYBĖS TARYBA

SPRENDIMAS

DĖL SUTIKIMO REORGANIZUOTI PRIENŲ R. JIEZNO GIMNAZIJĄ IR PRIENŲ R. STAKLIŠKIŲ GIMNAZIJĄ

Nr.

Prienai

Vadovaudamasi Lietuvos Respublikos civilinio kodekso 2.96 straipsniu, 2.97 straipsnio 4 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos vietos savivaldos įstatymo 15 straipsnio 2 dalies 16 punktu, Lietuvos Respublikos švietimo įstatymo 44 straipsnio 1, 2, 6 dalimis, 58 straipsnio 1 dalies 3 punktu, Lietuvos Respublikos biudžetinių įstaigų įstatymo 5 straipsnio 2 dalimi, 3 dalies 5 punktu, 24 straipsnio 4 ir 5 dalimis ir Prienų rajono savivaldybės mokyklų tinklo pertvarkos 2021–2025 m. bendruoju planu, patvirtintu Prienų rajono savivaldybės tarybos 2021 m. kovo 25 d. sprendimu Nr. T3-71 „Dėl Prienų rajono savivaldybės mokyklų tinklo pertvarkos 2021–2025 m. bendrojo plano patvirtinimo“, Prienų rajono savivaldybės taryba nusprendžia:

1. Sutikti, kad Prienų r. Jiezno gimnazija ir Prienų r. Stakliškių gimnazija būtų reorganizuotos iki 2025 m. rugpjūčio 20 d. sujungimo būdu, įsteigiant jungtinę mokyklą – Prienų r. Dzūkijos gimnaziją, kurią sudarytų Jiezno ir Stakliškių skyriai ir kuriai pereitų reorganizuojamų įstaigų teisės ir pareigos.

2. Nustatyti, kad:

2.1. reorganizavimo tikslas – plėtoti geros kokybės švietimą Prienų rajono savivaldybėje, sukuriant darniai veikiantį, nuolat atsinaujinantį, švietimo programų įvairovę ir prieinamumą užtikrinantį mokyklų tinklą už Savivaldybei pakeliamą kainą;

2.2. reorganizavimo būdas – sujungimas;

2.3. reorganizuojamos biudžetinės įstaigos:

2.3.1. Prienų r. Jiezno gimnazija (adresas – Prienų r. sav., Jieznas, Vytauto g. 42, LT- 59427, juridinio asmens kodas – 190881450);

2.3.2. Prienų r. Stakliškių gimnazija (adresas – Prienų r. sav., Stakliškių sen., Stakliškių k., Prienų g. 8, LT-59370, juridinio asmens kodas – 190192277).

2.4. po reorganizavimo veiksianti biudžetinė įstaiga – Prienų r. Dzūkijos gimnazija su Jiezno ir Stakliškių skyriais, kurios savininko teises ir pareigas įgyvendinanti institucija – Prienų rajono savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios Savivaldybės tarybos kompetencijos įgyvendinimo Savivaldybės taryba nėra perdavusi Savivaldybės merui);

2.5. po reorganizavimo veiksianti biudžetinė įstaiga Prienų r. Dzūkijos gimnazija vykdys ikimokyklinio, priešmokyklinio, pradinio, pagrindinio ir vidurinio ugdymo programas, kitas švietimo programas:

2.5.1. Prienų r. Dzūkijos gimnazijos Jiezno skyrius vykdys ikimokyklinio, priešmokyklinio, pradinio, pagrindinio ir vidurinio ugdymo programas, kitas švietimo programas;

2.5.2. Prienų r. Dzūkijos gimnazijos Stakliškių skyrius vykdys ikimokyklinio, priešmokyklinio, pradinio, pagrindinio ir vidurinio ugdymo programas, kitas švietimo programas.

2.6. po reorganizavimo veiksiančios biudžetinės įstaigos funkcijos:

2.6.1. vykdyti ikimokyklinio ugdymo, priešmokyklinio ugdymo, pradinio ugdymo, pagrindinio ugdymo, vidurinio ugdymo programas arba jų dalis, kitas švietimo programas;

2.6.2. sudaryti formaliojo švietimo programas papildančių bei mokinių saviraiškos poreikius tenkinančių programų modulius;

2.6.3. organizuoti pailgintos dienos grupės veiklą;

2.6.4. konkretinti ir individualizuoti ugdymo turinį vadovaujantis Lietuvos Respublikos švietimo, mokslo ir sporto ministro patvirtintomis Bendrosiomis programomis, atsižvelgiant į vietos ir Prienų r. Dzūkijos gimnazijos (toliau – Gimnazija) bendruomenės reikmes, mokinių poreikius ir interesus, derinant ugdymo turinį, siūlant skirtingus mokymo(si) būdus ir tempą;

2.6.5. atlikti Gimnazijos veiklos kokybės įsivertinimą;

2.6.6. organizuoti mokinių neformalųjį švietimą;

2.6.7. sudaryti palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

2.6.8. vykdyti alkoholio, tabako ir kitų psichiką veikiančių medžiagų, smurto ir patyčių prevenciją;

2.6.9. teikti informacinę, psichologinę, socialinę pedagoginę, specialiąją pedagoginę, specialiąją pagalbą, vykdyti mokinių sveikatos priežiūrą, profesinį orientavimą bei minimalios priežiūros priemones;

2.6.10. įvertinti mokinių specialiuosius ugdymosi poreikius, skirti specialųjį ugdymą teisės aktų nustatyta tvarka arba nukreipti į Prienų švietimo pagalbos tarnybą;

2.6.11. sudaryti sąlygas darbuotojams tobulėti profesinėje srityje;

2.6.12. organizuoti mokinių maitinimą mokykloje;

2.6.13. organizuoti mokinių vežiojimą į mokyklą ir iš jos;

2.6.14. užtikrinti higienos normas, teisės aktų reikalavimus atitinkančią sveiką, saugią mokymosi ir darbo aplinką;

2.6.15. įgyvendinti sveikatą stiprinančias, aplinką puoselėjančias, prevencines mokinių užimtumą užtikrinančias programas ir projektus;

2.6.16. kurti ugdymo turinio reikalavimus atitinkančią materialinę aplinką, vadovaujantis Lietuvos Respublikos švietimo, mokslo ir sporto ministro patvirtintais Švietimo aprūpinimo standartais;

2.6.17. viešai skelbti informaciją apie Gimnazijos veiklą Lietuvos Respublikos švietimo, mokslo ir sporto ministro nustatyta tvarka;

2.6.18. organizuoti prekių, paslaugų ir darbų pirkimą, vadovaujantis Lietuvos Respublikos viešųjų pirkimų įstatymu;

2.6.19. atlikti kitas įstatymų ir kitų teisės aktų numatytas funkcijas.

3. Įpareigoti Prienų r. Jiezno ir Prienų r. Stakliškių gimnazijų vadovus:

3.1. iki 2025 m. balandžio 10 d. parengti ir teisės aktų nustatyta tvarka paskelbti viešai šių įstaigų nuostatuose nurodytuose šaltiniuose Prienų r. Jiezno gimnazijos ir Prienų r. Stakliškių gimnazijos reorganizavimo sąlygų aprašą (toliau – Reorganizavimo sąlygų aprašas);

3.2. ne vėliau kaip pirmą Reorganizavimo sąlygų aprašo viešo paskelbimo dieną pateikti Reorganizavimo sąlygų aprašą Juridinių asmenų registrui ir Lietuvos Respublikos biudžetinių įstaigų įstatymo nustatyta tvarka raštu pranešti visiems reorganizuojamų įstaigų kreditoriams;

3.3. iki 2025 m. balandžio 10 d. parengti po reorganizavimo veiksiančios Prienų r. Dzūkijos gimnazijos nuostatų projektą;

3.4. praėjus ne mažiau kaip 30 dienų nuo viešo Reorganizavimo sąlygų aprašo paskelbimo Juridinių asmenų registre pateikti jį tvirtinti Prienų rajono savivaldybės tarybai;

3.5. atlikti kitas būtinas teisės aktuose nustatytas procedūras.

4. Įpareigoti Prienų rajono savivaldybės administracijos Švietimo ir sporto skyriaus vedėją pateikti tvirtinti Prienų rajono savivaldybės tarybai Prienų r. Dzūkijos gimnazijos nuostatus.

Šis sprendimas per vieną mėnesį nuo jo įteikimo dienos gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos Respublikos administracinių ginčų komisijos Kauno apygardos skyriui (Laisvės al. 36, Kaunas) arba Regionų administraciniam teismui bet kuriuose šio teismo rūmuose (Vilniaus rūmai, Žygimantų g. 2, Vilnius; Šiaulių rūmai, Dvaro g. 80, Šiauliai; Panevėžio rūmai, Respublikos g. 62, Panevėžys; Klaipėdos rūmai, Galinio Pylimo g. 9, Klaipėda; Kauno rūmai, A. Mickevičiaus g. 8A, Kaunas).

Savivaldybės meras